**Informatīvais ziņojums**

**“Par neformālajā Eiropas Savienības Lauksaimniecības un zivsaimniecības ministru padomes 2017. gada 21.- 23. maija sanāksmē izskatāmo jautājumu”**

**I Ministru padomes neformālās sanāksmes darba kārtības jautājums**

Maltas prezidentūra š.g. 21.-23. maijā Maltā, Valletā organizē neformālo ES Lauksaimniecības un zivsaimniecības ministru padomes (turpmāk – MP) sanāksmi, kuras tēma ir “Klimata pārmaiņas un ūdens resursi ES: pieaugošie izaicinājumi lauksaimniecībā”.

Klimata pārmaiņas un pieaugošais iedzīvotāju skaits pasaulē radījis izaicinājumus pārtikas un ūdens resursu pieejamībai un kvalitātei. Pieaugošais pārtikas pieprasījums nosaka lauksaimniecības intensifikācijas nepieciešamību, kas var ietekmēt ūdens resursa pieejamību nākotnē, jo lauksaimniecības nozare ir lielākais ūdens resursu patērētājs. Turklāt lauksaimnieciskā darbība ir saistīta ar ūdens piesārņojumu.

Pēdējā desmitgadē ES dalībvalstu sadarbības rezultātā ir izveidota ES ūdens pārvaldības politika, kuras mērķis ir pieejamo resursu efektīva izmantošana un inovatīvu instrumentu meklēšana, lai aizsargātu un paaugstinātu ūdens kvalitāti. Dalībvalstis uzņemas savu nacionālo atbildību ūdens resursu jomā. Vienlaikus katrā dalībvalstī ūdens resursu situācija, ar to saistītās problēmas un problēmu risinājumi atšķiras, un līdz ar to kopīgu reģionālo un globālo mērķu sasniegšana ir nozīmīgs ES izaicinājums.

Kopējās lauksaimniecības politikas (turpmāk - KLP) ietvaros ūdens resursu pārvaldība un klimata pārmaiņas ir svarīgas prioritātes. Tiek piešķirts atbalsts, lai veicinātu videi draudzīgas lauksaimniecības prakses, taču vēl aizvien ir nepieciešams efektīvs regulējums, kas paredz vides un ūdens resursu aizsardzību. Būtiski, lai videi draudzīgie pasākumi nekļūtu par šķērsli lauksaimniecības sektora attīstībai. **Līdz ar to Maltas prezidentūra ir sagatavojusi 4 diskusiju jautājumus un MP sanāksmē aicina dalībvalstu ministrus izteikt savu viedokli par ES prioritātēm attiecībā uz ūdens resursu pārvaldību, klimata pārmaiņām un to saikni ar lauksaimniecību. Atbildes uz Prezidentūras jautājumiem ir balstītas uz 14.02.2017. nacionālo pozīciju “ES Kopējā lauksaimniecības politika pēc 2020. gada”.**

1. **Kādas politikas iniciatīvas nepieciešamas ES līmenī, lai veicinātu noturību lauksaimniecības jomā, iekļaujot pētniecības un inovāciju lomu?**

ES līmenī svarīgi nodrošināt, lai, veicinot lauksaimniecības noturību, būtu nodrošināta iespēja ņemt vērā katras valsts specifiku, jo daudzos gadījumos vienoti atbalsta instrumenti nerisina katras valsts problēmas, vai nav piemēroti specifiskām valsts praksēm. Nepieciešams izvērtēt, kā vienādas prasības var atsaukties uz mazu un vidēju saimniecību un uzņēmēju dzīvotspēju un konkurētspēju attiecīgajās valstīs.

Lai novērstu pārmērīgu ūdens izmantošanu, nepieciešams aicināt sabiedrību un lauksaimniekus lietot ūdeni ilgtspējīgi, plānojot ūdens resursu lietojumu un attīstot jaunas videi draudzīgas tehnoloģijas. Inovācijas esošo ūdens resursu pārvaldībā un pētniecība klimata pārmaiņu ietekmes mazināšanā ir kopēja ES interese.

Nepieciešams izveidot izglītojošas programmas un vienotu komunikācijas platformu lauksaimniekiem, lai tiktu apzinātas klimatu pārmaiņu sekas un lauksaimnieku loma seku novēršanā. Ir aktīvi jādiskutē par reģionāli atlasītu videi draudzīgu aktivitāšu priekšrocībām, videi un ražošanas attīstībai izdevīgiem (win-win) risinājumiem, ilgtermiņā sasniedzamiem mērķiem un ekonomiskiem ieguvumiem.

ES līmenī ir svarīgi turpināt attīstīt iniciatīvas, kas ir specifiskas makroreģioniem (piemēram: ES Stratēģija Baltijas jūras reģionam (ir kopumā 5 makroreģionu stratēģijas). Caur šādām reģionālajām platformām jāturpina diskutēt par konkrētiem izaicinājumiem un to risinājumiem reģionālā līmenī. Svarīgi, lai, risinot kopīgus izaicinājumus, ir iespēja iegūt informāciju par reģionālās sadarbības labajiem piemēriem, iepazīstoties ar kaimiņvalstu sasniegumiem un tendencēm inovāciju jomā.

1. **Vai KLP instrumenti ir efektīvi, lai samazinātu lauksaimniecības sektora ievainojamību attiecībā pret dažādiem klimata pārmaiņu scenārijiem?**

Esošā KLP struktūra ir labs pamats, uz kā balstīt jaunu, efektīvāku, ekonomiski spēcīgāku, reaģēt spējīgāku un vienkāršāku politiku. Latvija uzskata, ka **KLP mērķiem ir jābūt vērstiem uz** to, lai mazinātu lauksaimniecības sektora ievainojamību mainīgā klimata apstākļos.

KLP reformas rezultātā ieviestais zaļināšanas maksājums ir potenciāli efektīvs instruments. Latvija atbalsta zaļināšanas maksājuma turpināšanu. Taču zaļināšanas prasībām ir jābūt samērīgām ar maksājuma līmeni. Dēļ zemā tiešmaksājuma līmeņa, šobrīd zaļināšanas maksājums Latvijā sastāda vien 43 eiro par hektāru. Ar to ir stipri par maz, lai segtu ar prasību ieviešanu radītās izmaksas.

Papildus tam lauksaimniecības un klimata ievainojamības mazināšanas kontekstā svarīgi ir realizēt pasākumus, kas nodrošina gan lauksaimniecības konkurētspēju, gan arī saglabā bioloģisko daudzveidību. Šādi efektīvi pasākumi ir meliorācijas sistēmu attīstīšana, laukmalu uzraudzība, mēslošanas lietojuma uzraudzība. Īpaši jādomā par politikām un pasākumiem attiecībā uz invazīvajām sugām, slimību un kaitēkļu skartajām platībām, šķirnēm.

* **Esošajā periodā 42%** no Eiropas Lauksaimniecības fonda Lauku attīstībai (turpmāk - ELFLA) izdevumiem novirzīti **ar vides aizsardzību un klimata pārmaiņām saistītiem pasākumiem** tādiem, kā bioloģiskā lauksaimniecība, agrovides pasākumiem, pasākumiem teritorijās ar dabas un citiem specifiskiem ierobežojumiem un meža ilgtspējas pasākumiem. Latvija uzskata, ka arī turpmāk ir jāv**eicina resursu efektīvu izmantošanu un klimata pārmaiņām noturīgu ekonomiku lauksaimniecības, lauksaimniecības produktu pārstrādes un mežsaimniecības nozarēs**.

Latvija ir ieinteresēta, lai ES ietvaros būtu atbalsts dalībvalstīm īstenot kopīgus starpvalstu sadarbības projektus.

1. **Kādas dažādošanas iespējas ir pieejamas lauksaimniecības sektoram, ņemot vērā klimata pārmaiņas un kā tās var tikt atbalstītas?**

Nepieciešams ieviest oglekļa mazietilpīgas attīstības un aprites ekonomikas principu nākotnes KLP ietvarā, kas nozīmē, ka lauksaimnieciskajai ražošanai, kāpinot ražošanas efektivitāti, ir būtiski ievērot saudzīgu un pārdomātu ūdens resursu apsaimniekošanu un nodrošināt to, ka lauksaimniecības ražošanas procesā iegūtie atkritumi un/vai atlikumi tiek apsaimniekoti un tālāk pārstrādāti. Aprites principu ievērošana veicina pārdomātāku barības vielu apriti dabā, tādā veidā atbalstot ražošanas efektivitātes kāpumu un ievērojot vides aizsardzības nosacījumus un radot priekšnosacījumus bioloģiskās daudzveidības saglabāšanai.

Lauksaimniecības ražošanai ir jābūt daudzveidīgai. Identificētie klimata pārmaiņu riski un pasākumi to mazināšanai iesaka kultūraugu dažādošanu, pret klimata pārmaiņām tolerantu šķirņu ieviešanu un atbilstošu tehnoloģisko pasākumu īstenošanu, kultūraugu un dzīvnieku organismu izplatības monitoringu, integrētās augu audzēšanas ieviešanu. Tāpēc ir būtiski pilnveidot nākotnes KLP nosacījumus, lai līdzsvarotu un uzlabotu lauksaimniecības nozares konkurētspēju ar inovāciju kāpināšanu nozarē un starp sektoriem. Ir svarīgi nodrošināt pietiekamas investīcijas pētniecībā, kā rezultātā tiktu izstrādāti un ražoti jauni un inovatīvi produkti, veicinot patērētāju interesi, nodrošinot konkurētspējīgas cenas, kā arī meklēti risinājumi pārtikas nodrošinājuma jautājumā un radītu tehnoloģijas, kas mazinātu pārtikas atkritumu veidošanos. Būtiska loma vides un klimata mērķu sasniegšanā ir jauniem, inovatīviem risinājumiem, metodēm un tehnoloģijām un to ieviešanā lauksaimniecības un pārtikas ražošanas nozarēs, jo īpaši pāreju uz oglekļa mazietilpīgu ekonomiku. Ņemot vērā iepriekšminēto, KLP pēc 2020 būtu jāturpina sniegt atbalstu lauksaimnieku un zinātnieku sadarbībai, jo īpaši lauku attīstības politikas ietvaros, lai rastu jaunus inovatīvus risinājumus.

1. **Kādi ekonomiskie instrumenti nepieciešami lauksaimniecības sektora ilgtspējai un attīstībai, ņemot vērā klimata pārmaiņas?**

Galvenais ekonomiskais instruments, kas Latvijai ir nepieciešams lauksaimniecības sektora ilgtspējai un attīstībai, ņemot vērā klimata pārmaiņas – ir adekvāts tiešo maksājumu atbalsta apjoms un adekvāts finansējums Latvijas lauku attīstībai. To var panākt ar tiešo maksājumu izlīdzināšanu, nodrošinot vismaz vidējo ES tiešo maksājumu līmeni Latvijas lauksaimniekiem. Būtiski zemākais tiešo maksājumu līmenis (tikai 66% no ES vidējā līmeņa 2020. gadā) Latvijas lauksaimniekiem arī kavē investīcijas videi draudzīgās tehnoloģijās Latvijas lauksaimniecībā. Tiešā atbalsta palielinājums lauksaimniekiem kalpos kā kompensācija par izvirzītajām prasībām, kuras nav iespējams kompensēt caur tirgu.

Lauku attīstības finansējuma kopējais apmērs Latvijai ir jāatgriež 2007.-2013. gada perioda apmērā. Esošajā periodā Latvijas lauku attīstības finansējums tika pakļauts krasam 9% samazinājumam, taču Latvijas laukos ir jāturpina risināt ekonomiskās un sociālās problēmas un vienlaikus jānodrošina lauksaimniecības sektora ilgtspēja.

Jānodrošina elastība zaļināšanas maksājumos, paredzot atsevišķas kompensācijas tajās jomās, kur esošās zaļināšanas prasības samazina konkurētspēju, piemēram, saimniecībām, kas darbojas lopkopības nozarē.

Latvija atbalsta 2014. gada 24. oktobra Eiropadomes secinājumos ietverto, kas uzsver lauksaimniecības īpašo lomu pārtikas nodrošinājumā un zemāko potenciālu klimata pārmaiņu mazināšanas jomā:“2.14. būtu jāatzīst daudzveidīgie lauksaimniecības un zemes izmantošanas nozares mērķi ar to zemāko potenciālu klimata pārmaiņu mazināšanas jomā, kā arī vajadzība panākt saskaņotību starp ES mērķiem pārtikas nodrošinājuma un klimata pārmaiņu jomā.”

Lai samazinātu dažādus ar klimata pārmaiņām saistītos riskus, piemēram, dabas stihijas, slimību uzliesmojumus un tirgus svārstības, nepieciešams stiprināt riska pārvaldības mehānismus, izveidojot stabilus riska vadības instrumentus arī ārpus lauku attīstības ietvara. Ļoti efektīvs līdzeklis, kas strauji attīstās ne tikai pasaulē un Eiropas Savienībā, bet arī Latvijā, ir dažādu apdrošināšanas sistēmu attīstība. Latvijā šobrīd attīstās dalītā apdrošināšana, kad pusi sedz valsts, pusi privātie apdrošinātāji. Attīstāma ir klimatisko risku pārnešana, lauksaimniecības risku fonda darbība.

Svarīgi, lai dalībvalstīm tiktu dotas lielākas elastības iespējas nosakot valsts atbalstus (State aid) vides un klimata jautājumu risināšanai, lai veicinātu lauksaimniecības sektora ilgtspējību un attīstību. Atbalstītajiem pasākumiem būtu jābūt izmaksu efektīviem un ar skaidri nosakāmu pozitīvu ietekmi.

**II Latvijas delegācija**

Delegācijas vadītājs: **Jānis Dūklavs**, Zemkopības ministrs;

Delegācijas dalībnieki: **Arvīds Ozols**, Zemkopības ministrijas Meža departamenta direktors;

**Jānis Briedis**, Zemkopības ministrijas Starptautisko lietu un stratēģijas analīzes departamenta direktors.

Zemkopības ministrs J.Dūklavs